CELEX: 32020R0872
Language: da
Date: 2020-06-24 00:00:00
Title: Europa-Parlamentets og Rådets forordning (EU) 2020/872 af 24. juni 2020 om ændring af forordning (EU) nr. 1305/2013 for så vidt angår en særlig foranstaltning med henblik på at yde ekstraordinær, midlertidig støtte fra Den Europæiske Landbrugsfond for Udvikling af Landdistrikterne (ELFUL) som reaktion på covid-19-udbruddet

26.6.2020   
               
               
                  DA
               
               
                  Den Europæiske Unions Tidende
               
               
                  L 204/1
               
            
         EUROPA-PARLAMENTETS OG RÅDETS FORORDNING (EU) 2020/872
         af 24. juni 2020
         om ændring af forordning (EU) nr. 1305/2013 for så vidt angår en særlig foranstaltning med henblik på at yde ekstraordinær, midlertidig støtte fra Den Europæiske Landbrugsfond for Udvikling af Landdistrikterne (ELFUL) som reaktion på covid-19-udbruddet
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 42 og artikel 43, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     Landbrugere og virksomheder i landdistrikterne er på en hidtil uset måde blevet påvirket af konsekvenserne af covid-19-udbruddet. De omfattende begrænsninger i bevægelsesfriheden, der er indført i medlemsstaterne, samt obligatorisk lukning af butikker, udendørs markeder, restauranter og andre lignende foretagender, har skabt økonomiske forstyrrelser i landbrugssektoren og landdistrikterne og har ført til likviditetsproblemer for landbrugere og for små virksomheder, der er aktive inden for forarbejdning, afsætning eller udvikling af landbrugsprodukter. Dette har skabt en ekstraordinær situation, som bør imødegås.
                  
               
                     (2)
                  
                  
                     Som reaktion på virkningen af krisen som følge af covid-19-udbruddet (»krisen«) bør en ny ekstraordinær og midlertidig foranstaltning vedtages for at afhjælpe de likviditetsproblemer, der bringer videreførelsen af landbrugsaktiviteter og af små virksomheder, der er aktive inden for forarbejdning, afsætning eller udvikling af landbrugsprodukter, i fare.
                  
               
                     (3)
                  
                  
                     Denne foranstaltning bør gøre det muligt for medlemsstaterne at gøre brug af de midler, der er til rådighed under deres eksisterende programmer for udvikling af landdistrikterne, for at støtte landbrugere og små og mellemstore virksomheder (SMV'er), der er særligt hårdt ramt af krisen. Støtten, der har til formål at sikre konkurrencedygtige landbrugsvirksomheder og levedygtige bedrifter, bør, for på bedst mulig vis at samle de ressourcer, der er til rådighed, på de støttemodtagere, der lider mest under krisen, bevilges på grundlag af objektive og ikkediskriminerende kriterier. For så vidt angår landbrugere kan sådanne kriterier omfatte produktionssektorer, typer af landbrug, bedriftsstrukturer, typer af afsætning af landbrugsprodukter og antal beskæftigede sæsonarbejdere; for så vidt angår SMV'er kan sådanne kriterier omfatte typer af sektorer, typer af aktiviteter, regionstyper og andre særlige begrænsninger.
                  
               
                     (4)
                  
                  
                     På grund af denne foranstaltnings hastende og ekstraordinære karakter bør der fastsættes en engangsbetaling og en tidsfrist for anvendelsen af foranstaltningen, samtidig med at princippet om, at udbetalinger fra Kommissionen foretages i overensstemmelse med budgetbevillingerne, og forudsat at der er midler til rådighed, erindres.
                  
               
                     (5)
                  
                  
                     Med henblik på at yde større støtte til de landbrugere eller SMV'er, der er hårdest ramt, er det hensigtsmæssigt, at medlemsstaterne har mulighed for at tilpasse størrelsen på engangsbeløbene for visse kategorier af støtteberettigede modtagere på baggrund af objektive og ikkediskriminerende kriterier.
                  
               
                     (6)
                  
                  
                     For at sikre tilstrækkelig finansiering af den nye foranstaltning uden at bringe andre mål for programmerne for udvikling af landdistrikterne i fare som fastsat i Europa-Parlamentets og Rådets forordning (EU) nr. 1305/2013 (3) bør der fastsættes en øvre grænse for Unionens bidrag til denne foranstaltning.
                  
               
                     (7)
                  
                  
                     Målet for denne forordning, nemlig at reagere på virkningen af krisen ved at indføre en særlig foranstaltning med henblik på at yde ekstraordinær midlertidig støtte under ELFUL, kan ikke i tilstrækkelig grad opfyldes af medlemsstaterne, men kan på grund af den foreslåede foranstaltnings omfang og virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union (TEU). I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå dette mål.
                  
               
                     (8)
                  
                  
                     Forordning (EU) nr. 1305/2013 bør derfor ændres i overensstemmelse hermed.
                  
               
                     (9)
                  
                  
                     I betragtning af det akutte behov for at imødegå krisen bør der ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til TEU, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
                  
               
                     (10)
                  
                  
                     I betragtning af situationens hastende karakter i forbindelse med krisen bør denne forordning træde i kraft på dagen for offentliggørelsen i Den Europæiske Unions Tidende
                     
                  
               VEDTAGET DENNE FORORDNING:
         
            Artikel 1
            I forordning (EU) nr. 1305/2013 foretages følgende ændringer:
            
                        1)
                     
                     
                        Følgende artikel indsættes:
                        
                           »Artikel 39b
                           Ekstraordinær, midlertidig støtte til landbrugere og SMV'er, der er særlig hårdt ramt af covid-19-krisen
                           
                              1.   Støtte under denne foranstaltning skal yde nødhjælp til landbrugere og SMV'er, der er særlig hårdt ramt af covid-19-krisen, og har til formål at sikre, at de kan fortsætte deres virksomhedsaktiviteter, på de betingelser, der er fastsat i denne artikel.
                           
                           
                              2.   Der ydes støtte til landbrugere samt til SMV'er, der er aktive inden for forarbejdning, afsætning eller udvikling af landbrugsprodukter, der er omfattet af bilag I til TEUF, eller bomuld, undtagen fiskeriprodukter. Outputtet af produktionsprocessen kan være et produkt, der ikke er omfattet af nævnte bilag.
                           
                           
                              3.   Medlemsstaterne skal målrette støtten mod de støttemodtagere, der er mest ramt af covid-19-krisen, ved baseret på den foreliggende dokumentation at fastsætte støtteberettigelsesbetingelser og, hvor den pågældende medlemsstat anser det for hensigtsmæssigt, udvælgelseskriterier, der er objektive og ikkediskriminerende.
                           
                           
                              4.   Støtten ydes i form af et engangsbeløb, som udbetales senest den 30. juni 2021, baseret på ansøgninger om støtte godkendt af den kompetente myndighed senest den 31. december 2020. Den efterfølgende godtgørelse fra Kommissionen foretages i overensstemmelse med budgetbevillingerne, og forudsat at der er midler til rådighed. Udbetalingens størrelse kan i overensstemmelse med objektive og ikkediskriminerende kriterier variere afhængigt af kategorien af støttemodtagere.
                           
                           
                              5.   Den maksimale støtte må ikke overstige 7 000 EUR pr. landbruger og 50 000 EUR pr. SMV.
                           
                           
                              6.   Når der ydes støtte i henhold til denne artikel, tager medlemsstaterne højde for den støtte, der ydes fra andre nationale støtteinstrumenter, EU-støtteinstrumenter eller private ordninger som reaktion på virkningen af covid-19-krisen.«
                           
                        
                     
                  
                        2)
                     
                     
                        Artikel 49, stk. 2, læses således:
                        
                           »2.   Den myndighed i medlemsstaten, der er ansvarlig for udvælgelsen af operationer, sikrer, at operationerne, med undtagelse af operationerne i henhold til artikel 18, stk. 1, litra b), artikel 24, stk. 1, litra d), artikel 28-31, artikel 33, 34 og 36-39b, udvælges i overensstemmelse med de udvælgelseskriterier, der er omhandlet i nærværende artikels stk. 1, og efter en åben og veldokumenteret procedure.«
                        
                     
                  
                        3)
                     
                     
                        I artikel 59 indsættes følgende stykke:
                        
                           »6a.   ELFUL-støtten, der ydes i henhold til artikel 39b, må ikke overstige 2 % af det samlede bidrag fra ELFUL til programmet for udvikling af landdistrikterne.«
                        
                     
                  
         
            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. juni 2020.
            
               
                  På Europa-Parlamentets vegne
               
               D. M. SASSOLI
               
                  Formand
               
            
            
               
                  På Rådets vegne
               
               N. BRNJAC
               
                  Formand
               
            
         
         
            (1)  Udtalelse af 11.6.2020 (endnu ikke offentliggjort i EUT).
         
            (2)  Europa-Parlamentets holdning af 19.6.2020 (endnu ikke offentliggjort i EUT) og Rådets afgørelse af 24.6.2020.
         
            (3)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).